**UVJETI ZA SURADNIČKO ZVANJE ASISTENTA-STATUT TVZ, lipanj 2016**

**Članak 53.**

(1) Suradničko zvanje na Veleučilištu je asistent.

(2) U zvanje asistenta i na odgovarajuće radno mjesto na Veleučilištu može biti izabran pristupnik koji je:

- završio specijalistički diplomski stručni studij ili diplomski sveučilišni studij u ukupnom trajanju prve i druge razine od najmanje 5 godina te stečenih najmanje 300 ECTS bodova, sukladno Zakonu ili istovrijedni studij prema prijašnjem Zakonu. Završeni studij treba biti sukladan znanstvenom polju za koje se pristupnik bira:

– dobio pozitivnu ocjenu na temelju razgovora s povjerenstvom za izbor;

– dobio pozitivnu ocjenu nastupnog izlaganja. Temu nastupnog izlaganja određuje povjerenstvo za izbor iz grupe predmeta odnosno struke za koju se bira,

– ispunio ostale uvjete iz natječaja.

(3) S asistentom se sklapa ugovor o radu na određeno vrijeme temeljem raspisanog javnog natječaja, u trajanju od šest godina.

(4) Rad asistenta prati mentor koga imenuje Stručno vijeće Veleučilišta na prijedlog Stručnog vijeća odjela, ili na prijedlog katedre ustrojene izvan odjela.

(5) Mentor jednom godišnje podnosi Stručnom vijeću izvješće o radu asistenta u proteklom razdoblju te plan rada za iduću godinu.

(6) Stručno vijeće donosi ocjenu o radu asistenta na temelju pisanog izvješća mentora u kojem se vrednuje njegova uspješnost u nastavnom, stručnom i znanstvenom radu, s osvrtom na uspješnost pohađanja doktorskog studija.

(7) Ako je ocjena rada asistenta negativna, pokreće se postupak redovitog otkaza ugovora o radu.

(8) Mentor asistenta treba biti osoba koja svojim znanstvenim, nastavnim i stručnim iskustvom osigurava učinkovitu izobrazbu asistenta.